钦定古今图书集成/方舆汇编/边裔典/第108卷 > 《山海经》 > 燃丘国
## 钦定古今图书集成/方舆汇编/边裔典/第108卷 > 《山海经》 > 燃丘国

成王六年，《燃丘》之国献比翼鸟，雌雄各一，以玉为樊。
其国使者皆拳头尖鼻，衣云霞之布，如今朝霞也。经
历百有馀国，方至京师。其中路山川不可记。越铁岘，
泛沸海，有蛇洲，蜂岑、铁岘，峭砺车轮，刚金为辋。比至
京师，轮皆铫锐几尽。又沸海汹涌如煎，鱼鳖皮骨，坚
强如石，可以为铠。泛沸海之时，以铜薄舟底，蛟龙不
能近也。又经蛇洲，则以豹皮为屋，于屋内推车。又经
蜂岑，燃胡苏之木，此木烟能杀百虫，经涂五十馀年，
乃至洛邑。成王封泰山，禅社首，使发其国之时，人并
童稚，至京师，须发皆白。及还至燃丘，容貌还复少壮。
比翼鸟多力，状如鹊，衔南海之丹泥，巢崑岑之元木。
遇圣则来翔集，以表周公辅圣之祥异也。